Minksagen har martret Mette Frederiksen gennem snart to år, siden det kom frem, at millioner af mink blev beordret aflivet ulovligt. Nu kan den socialdemokratiske statsminister se frem mod et folketingsvalg, hvor hendes personlige stemmer skal hentes i Nordjylland, hvor minkerhvervet var allerstørst. I et interview med TV2 Nord fortæller Mette Frederiksen , at skandalen om de aflivede mink ikke kan undgå at få betydning for, hvordan stemmerne fordeles i Nordjylland 1. november. Lyt til interviewet som podcast her: - Vi er i en del af Danmark, hvor en del mennesker har arbejdet direkte med minkproduktionen, eller har familie, naboer eller venner, som har. Så det (minksagen) har betydning, siger Mette Frederiksen. - Og det har da også den konsekvens, at nogen er sure på regeringen og mig. Der er også nogle, som er glade for beslutningen. Men selvfølgelig har det en indflydelse, og det vil det også få 1. november (valgdagen, red.), siger hun. Se hele TV2 Nords interview med Mette Frederiksen i Indblik her. Står solidt i målingerne Mette Frederiksen har gang på gang afvist at sige, at hun personligt har begået fejl i minkskandalen, og den linje fastholder hun over for TV2 Nord. - Der er ikke tale om, at jeg havde nogen viden eller hensigt om at gøre at noget forkert. Og i øvrigt har jeg overholdt min sandhedspligt. Det er det, minkkommissionen kommer frem til, og det er det, jeg henholder mig til, siger hun. Selv om minksagen har givet dybe ridser i lakken hos Mette Frederiksen og regeringen, så går Socialdemokratiet frem i meningsmålingerne. Og Mette Frederiksen slår rivalerne Jakob Ellemann-Jensen (V) og Søren Pape Poulsen (K) med længder i forhold til, hvem danskerne helst ser som statsminister. I Nordjyllands Storkreds, hvor blandt andre Mette Frederiksen og Inger Støjberg stiller op, står Socialdemokratiet også til at blive det klart største parti ved valget. Pelser nordjyderne Frederiksens stemmetal? Spørgsmålet er snarere, om det kommer til at kunne ses på Mette Frederiksens personlige stemmetal, at hendes beslutninger under coronaepidemien ramte Nordjylland ekstra hårdt - både med den ulovlige aflivning af mink og den totale nedlukning af Nordjylland. - Det er rigtigt, at mange er forbundet med minkavl i Nordjylland. Men det var også her, at nogle danskere blev syge på grund af smitten fra mink til menneske, siger statsministeren. - I Hjørring var der et plejehjem, hvor der var smittede, og hvor vi risikerede dødsfald. Så jeg håber også, at man har den samlede fortælling med, siger hun. Ved valget i 2019 toppede Mette Frederiksen listen over flest personlige stemmer med 43.489. Minksagen er indtil videre afsluttet med en næse til Mette Frederiksen og en advarsel til hendes departementschef Barbara Bertelsen. To topembedsmænd, herunder rigspolitichef Thorkild Fogde, er dog blevet hjemsendt, og der indledes disciplinærsager mod dem i minksagen. Tilbage står dog, at minkavlerne, der har mistet deres arbejde og virksomhed, først kan regne med at få den sidste krone i erstatning i 2027. Hele TV2 Nords interview med Mette Frederiksen bliver vist på tirsdag aften kl. 19:45 på TV2 og TV2 Salto. Men du kan allerede nu se det på tv2nord.dk og på TV2 Play.

Opsummering:
Med 14 dage til folketingsvalget bliver regeringens møgsag stadig ved med at spøge. Godt hjulpet på vej af de borgerlige partier.